د الزایمر ناروغۍ په اړه تازه او مثبت خبرونه
د الزایمر ناروغۍ په اړه نړېوال کنفرانس چې سږ کال اوړی ترسره شو، ځیني تازه او مثبت خبرونه له ځانه سره درلودل.
کرین هینیس باندې په کال دوه زره و اووم کې د الزایمر ناروغۍ تشخیص ولگېد. هینیس په نړۍ کې یوه له هغو اتلسو میلیونو وگړو څخه ده چې د ماغزو په دغې وژونکې ناروغۍ اخته ده. دا ناروغي د حافظې، تفکر او قضاوت ځواک کمزوری کوي. اوس دستي داسې درملنه نشته چې ددې ناروغي د پرمختگ مخنیوی وکړي خو دوو درملو ته اوس هیله پیدا شوې ده. لومړي درمل (دایمه بان) نومیږي چې لومړی په روسیه کې د حساسیت په وړاندې د انتي هستامین په شان استعمالېدل. په امریکا کې د الزایمر د ټولنې غړی ډاکټر سام گندي وایي: دایمه بان درمل پر یو سلو شلو ناروغانو چې د الزایمر په لومړي پړاو کې و، وآزمویل شول. د یوه کال په لومړیو شپږو میاشتو کې هغو کسانو چې دا درمل اخیستي و په عقلي آزموینو کې د روغتیا پرمختگ وښود خو د نورو حآلت لاپسې خراب شو. په بازار کې د نورو درملو پر خلاف چې په څو اونیو کې یې تاثیر له منځه ځي، دایمه بان له یوه کال وروسته هم اغېزمن ثابت شول. بل پلو د AL-108 په نامه د پوزې یوې سپرې وښوده چې کولای شي د دماغ د خرابېدو لړۍ پڅه کړي او حتی حافظه هم قوي کړي. ډاکټر رونالډ پېترسن د مایو په نامه د الزایمر د څېړنو په مرکز کې ددغې نوې څېړنې مشر دی وایي چې دا درمل په مغزو کې فایبري غوټې تر اغېزې لاندې راولي: خو ددغو درملو د وروستي تائید لپاره لا نورو څېړنو او ازموینو ته اړتیا شته. نورې څېړنې ښیي چې د ژوند او شخصیت څرنگوالی هم د عقلي بحران پر زیاتېدو اغیز شیندلای شي. مجرده کسان او هغه کسان چې په منځنیو عمرونو کې د ژوند ملگري نه لري، له لوی خطر سره مخ دي. له هغه ځایه چې د عمر په تېرېدو او جینتیکي جوړښت کې لاسوهنه نشي کېدای نو متخصصین وایي چې روغمن ژوند کولای شي د الزایمر د ناروغۍ په مخنیوي کې پوره ونډه ولري. فزیکي او دماغي فعالیتونه کولای شي د عمر په وروستیو کې د الزایمر پرمختگ ټکنی کړي.